钦定古今图书集成/明伦汇编/官常典/第632卷 > 法雄
## 钦定古今图书集成/明伦汇编/官常典/第632卷 > 法雄

按《后汉书》本传：“雄字文彊，扶风郿人也。宣帝时，雄初
仕郡功曹，辟太傅张禹府，举雄高第，除平氏长。善政
事，吏人畏爱之。南阳太守鲍得上其理状，迁宛陵令。
永初三年，海贼张伯路等三千馀人自称将军，寇滨
海九郡，杀二千石令长。初遣侍御史庞雄督州郡兵
击之，伯路等乞降，寻复屯聚。明年，伯路复与平原刘”
文河等三百馀人称“使者”，攻厌次城，杀长吏，转入高
唐，渠帅皆称“将军”，共朝谒。伯路党众浸盛，乃遣中丞
御史王宗持节发幽、冀诸郡兵，合数万人，乃征雄为
青州刺史，与王宗并力讨之。连战破贼，斩首溺死者
数百人，馀皆奔走，收器械财物甚众。会赦诏到，贼犹
以军甲未解，不敢归降。于是王宗召刺史太守共议，
皆以为当遂击之。雄曰：“不然。兵凶器，战危事。勇不可
恃，胜不可必。贼若乘船浮海，深入远岛，攻之未易也。
及有赦令，可且罢兵，以慰诱其心，势必解散，然后图
之，可不战而定也。”宗善其言，即罢兵。贼闻大喜，乃还
所掠人，而东莱郡兵独未解甲。贼复惊恐，遁走辽东，
止海岛上。五年春，乏食，复抄东莱间，雄率郡兵击破
之，贼逃还辽东，辽东人李久等共斩平之，于是州界
清静。雄每行部，录囚徒，察颜色，多得情伪，长吏不奉
法者，皆解印绶去。